Hannu Leimu

**Hannu Leimu** (s. 1969 Kokkola) on suomalainen kuvataiteilija ja sarjakuvantekijä.

## Kuvataide ja veistokset
Leimun maalaustaiteelle on ominaista hyperrealistinen tarkkuus ja populaarikulttuurin, kuten PC-pelien maisemien, yhdistäminen arkipäiväisiin teemoihin.  Maalaustaiteessaan Leimu on käsitellyt muun muassa väkivaltaa ja virtuaalimaailmojen vaikutusta ihmismieleen. Maalaustaiteen lisäksi Leimun tuotantoon sisältyy metalli- ja puuveistoksia.

Leimun töitä on mm. Kokkolan yliopistokeskuksessa sekä Imatran, Vantaan, Tampereen ja Pietarsaaren museokokoelmissa. Leimun nelimetrinen naispuolista kentauria esittävä pronssiveistos *Auringon lapsi* sijaitsee Vaasan ylioppilastalon edustalla. 
Leimu on järjestänyt yksityisnäyttelyitä mm. Galleria Beckerissä Jyväskylässä, Helsingin Taiteilijaseuran Galleria Katariinassa, Nelimarkka-museossa ja Turun Kulttuurikeskuksessa. Hän osallistunut mm. seuraaviin yhteis- ja ryhmänäyttelyihin:

* SKjL:n Juhlat/Bileet/Party/Fest/Hieje –kuvataidefestivaali, Joensuun taidemuseo (2018)
* XXIV alastontaidenäyttely “MAN, WOMAN, SEA”, Pärnu Uue Kunsti Muuseum, Viro (2017)
* Artsi & Hämeenlinnan Taidemuseo, ryhmänäyttely, Hämeenlinnan taidemuseo (2017)     
* SKjL:n teemanäyttely, KUOLEMA, Mikkelin taidemuseo (2016)
* SKjL:n vuosinäyttely, Imatran taidemuseo (2014)
* ”Meidän katu”, ryhmänäyttely, Vantaan taidemuseo (2014)
* Taiteilijat 2012, Helsingin Taidehalli (2012)
* SKjL:n vuosinäyttely, Hyvinkään Taidemuseo (2012)
* Suomen Taiteilijain 110. näyttely, Helsingin Taidehalli (2005)
* GRAFINNOVA 2002, the 8th International Exhibition of Prints and Drawings, Pohjanmaan museo, Vaasa (2002)
* SKjL:n 63. vuosinäyttely, Keuruun museo (2001)
* 9th International Biennial of Prints and Drawings, Taipei Fine Art Museum, Taiwan (1999)
* COMMENT Nuorten valtakunnallinen taidenäyttely, Espoo (1996)
* Nuoret 48. Nuorten valtakunnallinen taidenäyttely, Helsingin Taidehalli (1995)

## Sarjakuvat
Leimulta on ilmestynyt kolme sarjakuvateosta. Esikoisteoksessa *Kadonneet* (2021) isä ja poika etsivät ihmiskauppiaiden ryöstämää pojan äitiä kulkien läpi dystopisen, sisällissodan runteleman maan. *Aavikon reiteillä* (2023) puolestaan kertoo arvokasta rahtia kuljettavan vartijan ja paimentolaiskylälleen suojelijaa etsivän pienen pojan tarinan. *William Kidd - Merirosvon aave* (2024) on piraattiseikkailu, jossa on myös yliluonnollisia elementtejä.  

Leimu mainitsee sarjakuvailmaisuunsa vaikuttaneina Milo Manaran, Joe Kubertin, Ivo Milazzon, Giovanni Ticcin, Russ Manningin ja Benito Jacovittin.

## Tyylilliset piirteet ja teemat
Leimun tuotannon keskeisiä teemoja ovat perhe, dystopia, maskuliinisuus ja eettinen pohdinta. Kuvataiteessa yhdistyvät pelimaailmojen unenomaisuus ja hyperrealismi, sarjakuville on ominaista henkilöiden ja ympäristön tarkka kuvaus. Erityisenä piirteenä Leimun tuotannossa on historiallisen ja populaarikulttuurin yhdistäminen. Esimerkiksi William Kidd-teosta inspiroivat 1970-luvun merirosvolelufiguurit.

## Yksityiselämä
Leimu on naimisissa ja hänellä on neljä lasta. Leimu käyttää usein itseään ja perhettään malleina taiteessaan. Hän on haastatteluissa korostanut vaikeiden lapsuudenkokemustensa merkitystä taiteelleen. 

## Teoksia

* *Kadonneet*. Helsinki: Like, 2021. 

* *Aavikon reiteillä*. Helsinki: Like, 2023. 

* *William Kidd – Merirosvon aave.* Egmont, 2024. 

## Lähteet